《壬寅春访元明先生张隐君归赋》
清代·张尔岐

绣水云湖间，距城近十里。爰有石隐人，诛茅托于此。

我欲访幽踪，披衣凌晨起。徐步乘春风，云树互迤逦。

道旁问耕夫，云此草庐是。榆柳翳柴扉，竹石森阶戺。

斯须先生出，白发短覆耳。骨趫更神完，古意见冠被。

询名各嗟讶，入坐略诺唯。烹茗发清言，纷纶具玄理。

夕阳在树杪，欲去情不已。挥手寻归途，苍茫暝色里。

作者简介：（1612—1678）明末清初山东济阳人，字稷若，号蒿庵。张行素子。明季诸生。入清不仕。逊志好学，笃守程朱。所居败屋不修，种蔬果养母，题室名为“蒿庵”，教授乡里终其身，卒于康熙十六年十二月二十八日。治《仪礼》最精，有《仪礼郑注句读》，为顾炎武所赞赏。另有《周易说略》、《春秋传义》、《夏小正传注》、《蒿庵集》、《蒿庵闲话》等。